b'\n_START_ARTICLE_\nSclerogibbidae\n_START_SECTION_\nUtseende\n_START_PARAGRAPH_\nSm\xc3\xa5 (1 \xe2\x80\x93 6\xc2\xa0mm), slanke, svarte vepser. Hannene er fullt vingede, hunnene ofte vingel\xc3\xb8se. Hodet er mer eller mindre trekantet sett fra siden, med nyreformede fasett\xc3\xb8yne. Antennene er noks\xc3\xa5 kraftige, tr\xc3\xa5dformede, og best\xc3\xa5r av 20 eller flere ledd. De er festet under en "hylle" som skyter fram fra ansiktet. Forkroppen (thorax) er avlang og smal. Beina er noks\xc3\xa5 korte og kraftige, mellom- og bakbeina er festet n\xc3\xa6r bakkanten av thorax, langt skilt fra frambeina. Vingene, om de finnes, er avrundede, med utydelig vingemerke (pterostigma). det er en eller to lukkede celler rundt midten av forvingen. Bakkroppen er slank, med seks synlige ryggplater (tergitter), festet til forkroppen med en kort "stilk".\n_START_SECTION_\nLevevis\n_START_PARAGRAPH_\nDenne familien lever som parasitoider p\xc3\xa5 insektordenen spinnfotinger (Embioptera). Disse lever selskapelig inne i tette silkespinn p\xc3\xa5 trestammer eller lignende. Sclerogibbidene er sjeldne insekter, de fleste funnene er fra t\xc3\xb8rre og halvt\xc3\xb8rre omr\xc3\xa5der.\n_START_SECTION_\nUtbredelse\n_START_PARAGRAPH_\nFamilien er utbredt over hele verden i varme omr\xc3\xa5der. I Amerika og Australia forekommer bare slekten Probethylus. I Europa er det kjent fem arter i slektene Poggiana og Sclerogibbus. Afrika har 14 kjente arter fordelt p\xc3\xa5 tre slekter. Gruppen finnes ogs\xc3\xa5 i S\xc3\xb8r\xc3\xb8st-Asia.'